Na temelju članka 58. stavka 1. i članka 118. stavka 2. Zakona o odgoju i obrazovanju u osnovnoj i srednjoj školi ( „ Narodne novine“ 87/08. i 86/09. ) i članka 38. i 182. Statuta Centra za odgoj, obrazovanje i rehabilitaciju Križevci nakon provedene rasprave na Učiteljskom vijeću, Vijeću učenika i Vijeću roditelja, Školski odbor Centra na sjednici koja je održana 18.6. 2015. godine donio je

**ETIČKI KODEKS NEPOSREDNIH NOSITELJA**

**ODGOJNO-OBRAZOVNE DJELATNOSTI**

**CENTRA ZA ODGOJ, OBRAZOVANJE I REHABILITACIJU KRIŽEVCI**

OPĆE ODREDBE

Članak 1.

Ovim etičkim kodeksom uređuju se pravila primjerenog ponašanja neposrednih nositelja odgojno-obrazovne djelatnosti utemeljena na Ustavu Republike Hrvatske, zakonima, provedbenim propisima i pedagoškom standardu predškolskog i osnovnoškolskog sustava odgoja i obrazovanja.

Izrazi u ovom Etičkom kodeksu navedeni su u muškom rodu, neutralni su i odnose se na sve osobe: muškog i ženskog spola.

Članak 2.

Etički kodeks odnosi se na svaku osobu koja u Centru radi prema ugovoru o radu, ugovoru o djelu, ugovoru o volonterskom radu, ugovor o stručnom osposobljavanju za rad bez zasnivanja radnog odnosa (u daljem tekstu: radnik).

Članak 3.

Etički kodeks sadrži pravila uljudnog ponašanja radnika prema učenicima, djeci u predškolskom odgoju, roditeljima ili skrbnicima i udomiteljima učenika, djece u predškolskom odgoju i drugim građanima u međusobnim odnosima.

Članak 4.

Etički kodeks omogućuje roditeljima, skrbnicima i udomiteljima te drugim građanima upoznavanje s ponašanjem koje imaju pravo očekivati od radnika.

ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI

Članak 5.

 Na obavljanje poslova i ponašanje u Centru se primjenjuju načela:

1. **Načelo poštivanja propisa i pravnog poretka Republike Hrvatske**

Radnik Centra treba poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Centru pod jednakim uvjetima.

1. **Načelo poštovanja dostojanstva osobe**

Radnik Centra treba poštovati dostojanstvo svih osoba s kojima je u doticaju prigodom obavljanja poslova.

Radnik Centra ima pravo tražiti poštovanje svoje osobnosti od svih s kojima je u doticaju.

1. **Načelo zabrane diskriminacije**

Svakome je u Centru u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu ili spolnoj orijentaciji.

1. **Načelo jednakosti i pravednosti**

Radnici Centra trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. **Načelo samostalnosti nastavnog i drugoga stručnog rada**

Učitelju i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom, godišnjim planom i programom.

1. **Načelo profesionalnosti**

Radnik Centra, a osobito učitelj i stručni suradnik treba prema obilježjima svoje struke odgovorno, savjesno i nepristrano ispunjavati obveze prema učenicima, polaznicima predškolskog odgoja, roditeljima, skrbnicima, udomiteljima i drugim građanima.

Učitelj, stručni suradnik i odgojitelj :

- dužan je čuvati profesionalnu tajnu i osobne podatke o učenicima i polaznicima predškolskog odgoja

- fotografije učenika i polaznika predškolskog odgoja Centra može objavljivati samo uz pisanu suglasnost roditelja odnosno skrbnika.

- svoje mišljenje o stručnim pitanjima treba izreći javno, ako je to uvjerenje temeljeno na znanstvenoj istini i kritičnosti

- mora posvetiti posebnu pozornost svojim obavezama u neposrednom radu i drugim obavezama u Centru, te ih potpuno i kvalitetno obavljati

- mora voditi brigu o čistoći i urednosti odjeće, odjeća ne smije biti uska, kratka i pripijena uz tijelo, kako ne bi negativno djelovala na pažnju učenika i djece u predškolskom odgoju

1. **Načelo slobode mišljenja i izražavanja**

U svim područjima života i rada u Centru se potiče i podržava sloboda mišljenja i izražavanja.

1. **Načelo razvoja osobnih mogućnosti**

Svakom radniku jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

Članak 6.

 U obavljanju poslova u Centru i ponašanjem na javnome mjestu radnik treba paziti da ne umanji osobni ugled i povjerenje građana u djelatnost osnovnog odgoja i obrazovanja kao javne službe.

Članak 7.

 Kod obavljanja privatnih poslova radnik Centra ne smije isticati položaj ili ovlaštenja koja ima u Centru.

ODNOS UČITELJA, ODGOJITELJA TE STRUČNIH SURADNIKA PREMA UČENICIMA I KORISNICIMA PREDŠKOLSKOG ODGOJA

Članak 8.

 Učitelji, odgojitelji i stručni suradnici koji sudjeluju u odgojno-obrazovnom radu i predškolskom odgoju trebaju:

* izvoditi odgojno-obrazovni rad u skladu s ciljevima, zadaćama i standardima predškolskog odgoja i osnovnog odgoja i obrazovanja za djecu s teškoćama u razvoju
* prenositi učenicima i predškolcima što stručnije znanja iz svog područja
* osigurati istinitost podataka i prezentaciju sadržaja primjerena području i nastavnom predmetu nastavnom predmetu
* obrađivati nastavne sadržaje na način prihvatljiv i razumljiv učenicima
* poštivati individualne mogućnosti učenika i prilagoditi svoj rad individualnim sposobnostima učenika i djeteta u predškolskom odgoju
* ocjenjivati učenika brojčano i opisno, pošteno, stručno i afirmativno
* saslušati i uvažavati učenikovo mišljenje.

 Učenike i djecu u predškolskom programu treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljubljem.

Članak 9.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

Članak 10.

U obavljanju odgojno-obrazovne struke učitelji i stručni suradnici dužni su odgovorno postupati sa svim informacijama kojima raspolažu o učenicima ili njihovim obiteljima. Svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Centra, osim u situacijama kada je to odredbama posebnih zakona propisano, odnosno u postupcima pred nadležnim tijelima.

ODNOS RADNIKA CENTRA PREMA RODITELJIMA, SKRBNICIMA I DRUGIM GRAĐANIMA

Članak 11.

U odnosu prema roditeljima, skrbnicima i drugim građanima radnik Centra treba nastupati pristojno, skromno, nepristrano, savjesno i profesionalno.

Kod obavljanja poslova radnik treba primijeniti svoje stručno znanje na način da roditeljima, skrbnicima i građanima pomaže u ostvarivanju prava u djelatnosti odgoja i obrazovanja.

Članak 12.

 U službenoj komunikaciji s roditeljima, skrbnicima, udomiteljima i drugim građanima radnik se treba služiti hrvatskim jezikom i razumljivo se izražavati.

Članak 13.

 Radniku nije dopušteno od roditelja, skrbnika, udomitelja ili drugih građana primati darove, usluge ili ih poticati na darivanje, pružanje usluga djelatnicima Centra ili drugim osobama za koje postoji izvjesnost da su u svezi sa djelatnicima Centra.

Članak 14.

 Radnik Centra se treba suzdržavati od svih oblika korupcije, a svojom aktivnošću kod svih poticati spoznaju o štetnosti korupcije.

 MEĐUSOBNI ODNOSI RADNIKA CENTRA

Članak 15.

 U međusobnim odnosima radnici Centra trebaju iskazivati uzajamno poštovanje, povjerenje, pristojnost, strpljenje i suradnju.

Članak 16.

 Radnik Centra ne smije druge radnike ometati u obavljanju njihovih poslova.

 Radnici Centra trebaju redovito razmjenjivati informacije i mišljenja o radnim i stručnim pitanjima.

 Radnik Centra treba poštovati položaj svojih kolega i s njima raditi u interesu što kvalitetnijeg obavljanja školske djelatnosti.

Članak 17.

 U okviru svoga položaja ravnatelj Centra treba poticati sve radnike Centra na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema korisnicima predškolskog odgoja, učenicima roditeljima, skrbnicima i drugim građanima.

JAVNO NASTUPANJE RADNIKA CENTRA

Članak 18.

 Tijela Centra trebaju poticati radnike na javno nastupanje, slobodu izražavanja i iznošenja svojih gledišta.

Članak 19.

 Kod javnih nastupa u kojima predstavlja Centar, radnik može iznositi stajališta Centra u skladu s propisima, dobivenim ovlastima, stručnim znanjem i odredbama Etičkog kodeksa neposrednih nositelja odgojno-obrazovne djelatnosti.

 Kod javnih nastupa u kojima radnik ne predstavlja Centar, a koji su tematski povezani sa Centrom, radnik Centra je dužan naglasiti da iznosi osobno stajalište.

 Pri iznošenju stavova Centra i osobnih stavova radnik pazi na osobni ugled i ugled Centra.

 UPOZNAVANJE NOVIH RADNIKA S ODREDBAMA ETIČKOG KODEKSA

Članak 20.

 Ravnatelj Centra ili radnik kojega ravnatelj ovlasti, dužan je svaku osobu s kojom je sklopljen ugovor iz članka 2. ovog Etičkog kodeksa, upoznati s odredbama ovoga etičkog kodeksa prije početka rada u Centru.

 JAVNOST ETIČKOG KODEKSA

Članak 21.

 Ovaj Etički kodeks objavljuje se na oglasnoj ploči Centra i na mrežnim stranicama Centra.

 STUPANJE NA SNAGU

Članak 22.

Ovaj Etički kodeks stupa na snagu danom objavljivanja na oglasnoj ploči Centra. Stupanjem na snagu ovog Etičkog kodeksa prestaje važiti Etički kodeks neposrednih nositelja odgojno-obrazovne djelatnosti Klasa:003-01/10-01/04, Urbroj:2137-82/10-05 od 13.1.2010. i Klasa:003-01/10-01/07, Urbroj:2137-82/10-02 od 11.5.2010.

Ovaj Etički kodeks neposrednih nositelja odgojno obrazovane djelatnosti, objavljen je na oglasnoj ploči Centra 18.6. 2015. godine.

Klasa: 003-01/15-01/08

Urbroj: 2137-82/15-10

Križevci, 18.6. 2015.

 Predsjednica Školskog odbora

 Nevenka Mihalković-Parazajda